د نواز شریف څخه تحقیقات کیږي
تیر کال د پاناما پاڼو په اسنادو کې راغلي و چې د نوازشریف کورنۍ د غیرقانوني خارجي شرکتونو له لارې د لندن په گرانبیه سیمو کې اپارتمانونه او مجلل قصرونه اخیستي دي.
د پاکستان د صدراعظم نوازشریف څخه سبا د پنجشنبې په ورځ د هغه د دارایي په اړه تحقیقات کیږي. دا به لومړی ځل وي چې د پاکستان د یوه برحاله صدراعظم څخه څارنوالان دا پوښتنه کوي چې هغه او کورنۍ یې دومره ډېر مال او دولت له کومه کړی دی؟ نوازشریف د فساد تورونه رد کړي دي. تیر کال د پاناما پاڼو په نوم اسناد افشا شول چې گواکې د نوازشریف کورنۍ د غیرقانوني خارجي شرکتونو له لارې د لندن په گرانبیه سیمو کې اپارتمانونه او مجلل قصرونه اخیستي دي. د پاکستان سترې محکمې د نواز شریف د فساد پرخلاف وړاندې شوي شواهد ناکافي وبلل، خو په دې اړه یې د پارلمان د یوې اختصاصي کمیټې له لارې د نورو تحقیقاتو حکم ورکړ. په پارلمان کې سیاسي گوندونه د کمیټې په جوړښت کې ناکامه شول او د عمران خان گوند گواښ وکړ چې که د نواز شریف د دارایي تحقیقات ونشي، ددې گوند پلویان به اسلام اباد محاصره کړي. که پر نوازشریف د اداري فساد تورونه ثابت شي، هغه به له څوکۍ لیري کیږي. نواز شریف په اتیایمو کلونو کې سیاست پیل کړی و او د پوځي دیکتاتور ضیاالحق په واکمنۍ کې لومړی د پنجاب د مالیې وزیر شو او بیا د ٨٥ څخه تر ٩٠ پورې د پنجاب وزیر اعلی و. د ضیاالحق تر وژل کیدو وروسته، په ١٩٨٨ کال کې د مخالف سیاسي گوند کاندیده بېنظیر بوټو صدراعظمه شوه. د بېنظیر بوټو حکومت یوازي دوه کاله دوام وکړ. د ١٩٩٠ په ټاکنو کې د اسلامي گوندونو په شمول د نهو گوندونو ائتلاف ټاکنې وگټلې او نواز شریف یې صدراعظم کړ. د نواز شریف لومړۍ دورې یوازی درې کاله دوام وکړ او په ١٩٩٣ کال کې د وخت جمهور رئیس غلام اسحاق خان د هغه حکومت د اداري فساد په پلمه ړنگ کړ. په ١٩٩٣ کال کې بېنظیر بوټو دوهم ځل صدراعظمه شوه خو د اغلې بوټو حکومت هم په دریم کال له منځه ولاړ او په ١٩٩٧ کال بیا ټاکنې وشوې. یو ځل بیا د نوازشریف گوند په پارلمان کې پراخ اکثریت وگاټه او هغه یو ډېر غښتلی صدراعظم شو. دا ځل نواز شریف اساسي قانون تعدیل کړ او د جمهور رئیس څخه یې د پارلمان د لغوه کولو او د حکومت د ړنگولو واکونه واخیستل. نواز شریف بې ساری غښتلی صدراعظم و خو د پوځ لوی درستیز جنرال پرویز مشرف پوځي کودتا وکړه. لومړی یې نواز شریف بندي کړ او ورپسې یې سعودي عربستان ته تبعید کړ. نواز شریف په ٢٠٠٧ کال کې بیرته پاکستان ته ستون شو خو د پخوانۍ جرمي سابقې په دلیل یې په ټاکنو کې د برخه اخیستلو مخنیوی وشو. ټاکنې د پیپلز پارټۍ وگټلې او د بینظیر بوټو میړه اصف علي زرداري پخپله جمهور رئیس شو. په دې موده کې نواز شریف د خپل گوند پر بیا غښتلتیا او یووالي کار وکړ او په ٢٠١٣ کال کې یې پراخ اکثریت وگاټه. د پاکستان په تاریخ کې په لومړي ځل د یوه منتخب حکومت څخه بل منتخب حکومت ته واک وسپارل شو.